stanford-oval/wikipedia huggingface dataset:
לייז'
היסטוריה

ממצאים ארכאולוגיים מצביעים על קיום יישוב רומאי בלייז', אך העיר מוזכרת לראשונה בכתובים (בשם Vicus Leudicus) בשנת 558. למברטוס הקדוש (סט. לַמְבֶּר) נרצח בעיר בתחילת המאה השמינית בעת שהמיר את עובדי האלילים לנצרות, וממשיכו, הוברטוס הקדוש, בנה בזיליקה לזכרו, אשר הפכה לגרעינה של העיר לייז', ואשר לצידה נבנה ארמון הנסיכים-בישופים. בימי הביניים הפכה העיר למרכז כנסייתי ואינטלקטואלי חשוב, ונודעה בכנסיותיה הרבות (המוקדמת שבהן נוסדה בשנת 682).
נסיכים-בישופים שלטו בלייז' בין השנים 985 ו-1794, והצליחו לשמור על מידה רבה של עצמאות גם כאשר השלטון היה להלכה בידי שליטים זרים.
מיקומה האסטרטגי של העיר הביא לכך שהיא סבלה מפלישות של צבאות זרים לעיתים קרובות. בימי הביניים היא בוצרה והוקם מבצר על גבעה החולשת על העיר ממערב. ב-1345 התמרדו אזרחי לייז' כנגד הנסיך-בישופ אנגלברט דה לה מארק והביסו אותו בקרב שנערך בקרבת העיר. ב-1486 התמרדו תושבי העיר כנגד השלטון הבורגונדי, וכתוצאה מכך נחרבה העיר במצור שהטילו עליה לואי האחד עשר, מלך צרפת, ושארל הראשון, דוכס בורגונדיה. כחלק מן האימפריה הרומית הקדושה עברה לייז' ב-1477 לשלטון בית הבסבורג וב-1555 לשלטון ספרד, אם כי הסמכות המקומית נשארה תמיד בידי הנסיכים-בישופים. בזמן הרפורמציה התפלגה הנסיכות וחלקים ממנה (אזור מאסטריכט) הצטרפו להולנד. כתוצאה מכך איבדה הנסיכות מכוחה והשפעתה. 

המהפכה הצרפתית נתנה אותותיה גם בלייז', וב-1794 השתלט הצבא הצרפתי על העיר והשליט בה משטר רודני אנטי-דתי והרס כמה מן הכנסיות, כולל כנסיית סן למבר. ב-1801 חתמו נפוליאון והאפיפיור פיוס השביעי על הסכם שהפך את הנסיכות-לשעבר לחלק מצרפת. ב-1815, בעקבות קונגרס וינה, עברה לייז' לשליטת הולנד, אך 15 שנה מאוחר יותר, ב-1830, השתתפה במהפכה הבלגית והתנתקה מהולנד, יחד עם שאר בלגיה. לאחר מכן התפתחה לייז' במהירות והפכה במהלך המאה התשע עשרה למרכז האירופי החשוב ביותר לייצור פלדה.
היסטוריה > מלחמת העולם הראשונה ומלחמת העולם השנייה

בשנות ה-80 של המאה ה-19 בנה אַנְרִי אלקסיס בְּרִיאַלְמוֹן מחדש את ההגנה על העיר בדמותה של שרשרת של 12 מבצרים סביב העיר. מבצרים אלו היוו מכשול חשוב ב-1914 בפני התקדמות הצבא הגרמני, אשר על-פי תוכנית שליפן היה אמור לכבוש את צרפת באמצעות התקדמות דרך עמק הנהר מז, והתעלמות מן הנייטרליות של בלגיה (ראו גם: בלגיה במלחמת העולם הראשונה). כאשר הגיעו הכוחות הגרמניים לשערי לייז' ב-5 באוגוסט הם מצאו עיר מבוצרת ומוגנת על ידי 30,000 חיילים, תחת פיקודו של הגנרל ז'ראר למאן. מולם שלחו הגרמנים כוח התקפה בן 100,000 איש, אשר חיסלו את ההגנה לאחר קרב בן חמישה ימים והפצצות בלתי פוסקות בתותחי הוביצר. כניעתם הסופית של הכוחות הבלגיים באה לאחר פגיעה ישירה בתעלות המגן מתחת למבצר המרכזי, שהביאה, בשל תכנון לקוי של מערכת האוורור, לפיצוץ אדיר.
אף כי קרב המגן נמשך זמן קצר יותר מן המתוכנן, הוא הצליח לעכב את המשך הפלישה הגרמנית ב-12 יום, ובכך נתן שהות למדינות ההסכמה להתארגן מחדש בחזית המערבית, ומנע את כיבוש צרפת. לייז' נשארה תחת כיבוש גרמני עד תום המלחמה. לאחר המלחמה זכתה העיר באות לגיון הכבוד הצרפתי, ובאותות דומים של כמה מדינות נוספות.
במלחמת העולם השנייה נכבשה העיר בתוך שלושה ימים. הנאצים שלחו רבים מיהודי העיר למחנות עבודה בארדנים ובצפון צרפת, שם הועסקו בעבודות כפייה ובבניית החומה האטלנטית, ורבים מתו שם מתשישות או ממחלות. בתום המלחמה נרשמו 1,200 יהודים בלייז', מתוך כ-3,000 בתחילתה. יהודים רבים הוסתרו בבתי לא-יהודים, וכן במנזרים.
העיר שוחררה בידי הצבא האמריקאי בספטמבר 1944, אך בין השחרור ותום המלחמה הופגזה בידי הגרמנים ביותר מ-1,500 טילי V-1 ו-V-2, שגרמו להרס רב.
היסטוריה > לאחר המלחמה

בשנות ה-60 סבלה לייז' בעקבות התמוטטות תעשיות הפחם והפלדה, שהביאה לאבטלה גבוהה, מהומות ומתחים חברתיים. בינואר 1961 יצאו פועלים ממורמרים למסע הרס וגרמו נזקים חמורים למוסדות ממשלתיים ולתחנת הרכבת של לייז'. כמו ערים רבות בולוניה, גם לייז' טרם התאוששה מן השפל הכלכלי של אותה תקופה, אם-כי בשנים האחרונות ניכרים סימני צמיחה כלכלית בעקבות עליית מחירי הפלדה, פתיחת הגבולות עם המדינות השכנות ושיפור בשלטון המקומי. בניינים ציבוריים משופצים וכסף מושקע בשיפור חזות העיר. תחנת רכבת חדשה, בתכנון הארכיטקט סנטיאגו קלטרווה, נפתחה ב-2009 והיא הפכה לאבן-שואבת לתיירים.
לייז' היא מרכז חשוב של תעשיית השוקולד הבלגי רב המוניטין.
באפריל 2023 הודיעה עיריית לייז' (בלגיה) כי היא מנתקת את כל הקשרים עם ישראל "עד שתסתיים ההפרה השיטתית של זכויות העם הפלסטיני."
ערים תאומות

קנדה קוויבק סיטי, קוויבק, קנדה
הרשות הפלסטינית רמאללה, הרשות הפלסטינית
קטרינה באלף

| --- | --- |

באלף בפרימיירה של הסדרה "זרה" בניו יורק
 לידה:  4 באוקטובר 1979 (בת 45) דבלין, אירלנד 
 מדינה:  אירלנד 
 תקופת הפעילות:  מ-1998
 עיסוק:  דוגמנות ומשחק
 מקום לימודים:  מכון דבלין לטכנולוגיה 
 בן זוג:  טוני מק'גיל
 מספר צאצאים:  1 
 פרסים והוקרה:  פרס סאטורן לשחקנית הטובה ביותר בסדרת טלוויזיה (2015)  פרס סטלייט להרכב השחקנים הטוב ביותר (2017)  פרס סאטורן לשחקנית הטובה ביותר בסדרת טלוויזיה (2016) 
 פרופיל ב-IMDb
 
קטרינה באלף (באנגלית: Caitriona Balfe;‏ IPA: /kəˈtriːnə ˈbælf/‎; נולדה ב-4 באוקטובר 1979) היא שחקנית ודוגמנית אירית. היא ידועה בעיקר מהופעתה בתפקיד קלייר פרייזר בסדרת הטלוויזיה "זרה" של רשת Starz, עליה זכתה בשני פרסי בחירת הקהל, ובשני פרסי סאטורן. עוד הייתה מועמדת לפרס באפט"א הסקוטי, ופעמיים הייתה מועמדת לפרס גלובוס הזהב לשחקנית הטובה ביותר בסדרת דרמה.
ב-1999, בעת שלמדה משחק בקונסרבטוריון למוזיקה ודרמה DIT, הוצעה לבאלף עבודת דוגמנות בפריז. היא דגמנה במשך עשר שנים גם במסעות פרסום וגם על המסלול עבור מותגים כגון דולצ'ה וגבאנה, מוסקינו, רוברטו קוואלי, מקס מארה, בוטגה ונטה, H&M ואוסקר דה לה רנטה. אחר כך התחילה להתמקד בקריירת המשחק. באלף הופיעה בסרטי הקולנוע "סופר 8", "האשליה", "תוכנית בריחה" ו"מפלצת הכסף", ושיחקה בתפקיד ראשי בסרט "The Beauty Inside", בסרט הטלוויזיה "קראש" ובסדרת הרשת "H+: The Digital Series".
ביוגרפיה

באלף נולדה בעיר דבלין באירלנד למשפחה בת שבעה ילדים וגדלה בכפר בשם טידוונט (Tydavnet) סמוך לעיר מונהאן. אביה הוא סמל בדימוס של כוח המשטרה האירי, גארדה שיכנה.
קריירה > דוגמנות

באלף התחילה לדגמן אחרי שצדה את עינו של סוכן בעודה מתרימה כסף לצדקה בקניון מקומי. בגיל 19 אחרי שעבדה חודשים אחדים כדוגמנית בדבלין, לכדה את תשומת לבו של סוכן מ"פורד מודלס", שהציע לה עבודה בפריז. נקודות השיא בקריירה שלה היו בפתיחה וסיום של תצוגות אופנה עבור שאנל, מוסקינו, ז'יבנשי, דולצ'ה וגבאנה, אלברטה פרטי ולואי ויטון. היא דגמנה בתצוגות אופנה רבות עבור מותגים מפורסמים: 14 פעמים לדולצ'ה וגבאנה, שמונה פעמים לשאנל, שבע עבור מארק ג'ייקובס, נרסיסו רודריגז ומוסקינו, שש פעמים עבור אטרו, חמש עבור ארמני, רוברטו קוואלי, מקס מארה, אן דמלמסטר ולואי ויטון, ארבע פעמים עבור ז'יבנשי, אוסקר דה לה רנטה, מיסוני, בוטגה ונטה, ברברי, אלברטה פרטי, אלכסנדר מקווין, ועמנואל אונגרו ואחרים.
באלף השתתפה במסעות פרסום עבור החברות קלווין קליין, ליווי'ס, מקס מארה, אוסקר דה לה רנטה, Bally, דולצ'ה וגבאנה, מוסקינו, אסקדה, בוטגה ונטה, האש פאפיס, מנגו, רוברטו קוואלי, ויקטוריה'ס סיקרט, H&M ועוד. היא הופיעה בעמוד השער של מגזינים כגון ווג, הרפרס בזאר ו-Elle. בתקופה של שלוש שנים הופיעה באלף על המסלול ביותר מ-250 תצוגות. בשיא הקריירה שלה נחשבה כאחת מעשרים הדוגמניות המבוקשות ביותר בעולם.
קריירה > משחק

כשבאלף חיה בניו יורק היא שיחקה בתפקיד קטן בדמות עובדת במגזין "Runway" בסרט "השטן לובשת פראדה" משנת 2006. ב-2009 אחרי קריירה בת עשר שנים בדוגמנות, חזרה באלף לבחירה המקורית שלה ועברה לגור בלוס אנג'לס, ובשנה הראשונה בעיר לקחה שיעורי משחק, תחילה בוורנר לוקלין סטודיוס ואחר כך במרכז סנפורד מייסנר ובג'ודית וסטון סטודיוס. באלף שיחקה בסרט "סופר 8" בתפקיד אמו של הגיבור, בסרט "האשליה" לצדו של מייקל קיין בדמות אשתו, ובסרט "תוכנית בריחה" בתפקיד עורכת דין של ה-CIA.
ב-2012 שיחקה באלף בתפקיד אלכס מס' 34 בסרט "The Beauty Inside". זהו סרט המחולק לשישה פרקים שמספר את קורותיו של גבר בשם אלכס (טופר גרייס) המתעורר מדי יום בגוף אחר. ב-2013 כיכבה באלף בווידאו קליפ של השיר "First Fires" של המוזיקאי הבריטי בונובו, ובשיר "Chloroform" של הלהקה הצרפתית פניקס בבימויה של סופיה קופולה.
באלף הייתה חלק מצוות השחקנים המקורי של סדרת הרשת "H+: The Digital Series" של האחים וורנר בשנים 2012 ו-2013. היא גילמה את ברינה שיהאן, אחת המנהלות בחברת הביוטכנולוגיה שמפתחת מחשב המאפשר לאנשים להיות מחוברים לאינטרנט 24 שעות ביממה.
בספטמבר 2013 לוהקה באלף לתפקיד הראשי, קלייר ביצ'אם רנדל פרייזר, בסדרת הטלוויזיה "זרה" של רשת Starz המבוססת על סדרת הרומנים "נוכרייה" מאת דיאנה גבלדון. שידור הבכורה של הסדרה היה באוגוסט 2014. באלף מגלמת דמות של אחות באמצע המאה העשרים שנוסעת בזמן לאזור ההיילנדס בסקוטלנד לתקופה של אמצע המאה ה-18. הסדרה עצמה והופעתה של באלף זכו לשבחי הביקורת. ריצ'רד לוסון ממגזין "ואניטי פייר" כותב "עוזר מאוד שבאלף היא שחקנית כה מושכת, [היא] עושה את קלייר גיבורה נמרצת, בעלת עקרונות, גיבורה אמיתית". טים גודמן מהוליווד ריפורטר כתב שבאלף היא "סיבה טובה לצפות בסדרה; היא שחקנית בעלת ביטחון עצמי שמעניקה גוונים שונים לדמות שהיא מגלמת". אנג'ליקה ג'ייד בסטיין מהניו יורק טיימס כינתה אותה "אחת השחקניות המדהימות ביותר בטלוויזיה".
בדצמבר 2014 נכללה באלף ברשימת 12 הכוכבים הפורצים של אנטרטיינמנט ויקלי לשנת 2014. עוד באותו חודש נבחרה ל"אשת השנה" ברשת BBC America.
באפריל 2015 הייתה באלף מועמדת לפרס הקולנוע והטלוויזיה האירים (IFTA) בקטגוריית השחקנית הטובה ביותר בדרמה, ובקטגוריית כוכב עולה. שמה נכלל ברשימת "50 האנשים היפים ביותר בעולם" של מגזין פיפל. ב-2015 וב-2016 זכתה באלף בפרס סאטורן לשחקנית הטובה ביותר בטלוויזיה. עוד הייתה מועמדת לפרס גלובוס הזהב לשחקנית הטובה ביותר בסדרת דרמה על תפקידה בסדרה "זרה".
ב-2016 כיכבה באלף בסרט "מפלצת הכסף" בבימויה של ג'ודי פוסטר לצדם של ג'ורג' קלוני וג'וליה רוברטס. היא גילמה את מנהלת יחסי הציבור של החברה שהשקעותיה הכושלות גורמות לאדם להפסיד את כל חסכונותיו.
חיים אישיים

באלף מתגוררת בגלאזגו, אחרי שחיה בלוס אנג'לס כשהחלה את קריירת המשחק, ובניו יורק, פריז, לונדון, מילאנו, המבורג וטוקיו כשעבדה כדוגמנית. בנוסף לאנגלית היא דוברת אירית שוטפת, והיא דוברת צרפתית.
היא פטרונית של ארגון "World Child Cancer". בשנת 2018 התארסה באלף למפיק המוזיקה הסקוטי טוני מק'גיל ובאוגוסט 2019, נישאה לו.  ב-18 באוגוסט 2021, הודיעה באלף בפרופיל האינסטגרם שלה, כי נולד להם בן.
פילמוגרפיה > קולנוע

| שנה | שם | שם באנגלית | תפקיד | הערות |
| --- | --- | --- | --- | --- |
| 2006 | השטן לובשת פראדה | The Devil Wears Prada | קלאקר | ללא קרדיט |
| 2009 |  | Picture Me | בתפקיד עצמה | סרט דוקומנטרי |
| 2009 |  | A Herculean Effort | אמילי | סרט קצר |
| 2011 | סופר 8 | Super 8 | אליזבת לאמב |  |
| 2011 |  | Lust Life | אוברי | סרט קצר |
| 2012 |  | The Wolf | סאלי | סרט קצר |
| 2012 |  | Lost Angeles | ורוניק |  |
| 2013 | קראש (אנ') | Crush | אנדי |  |
| 2013 | האשליה | Now You See Me | ג'זמין טרסלר |  |
| 2013 | תוכנית בריחה | Escape Plan | ג'סיקה מילר |  |
| 2015 |  | The Price of Desire | גבריאל בלוך |  |
| 2016 | מפלצת הכסף | Money Monster | דיאן לסטר |  |
| 2019 | פורד נגד פרארי | Ford v Ferrari | מולי מיילס |  |
| 2021 | בלפסט | Belfast | מא | מועמדת פרס גילדת שחקני המסך לשחקנית המשנה הטובה ביותר (אנ') (2021) |
| 2025 | החובבן (אנ') | The Amateur |  |  |
פילמוגרפיה > טלוויזיה

| שנה | שם | שם באנגלית | תפקיד | הערות |
| --- | --- | --- | --- | --- |
| 2010 |  | The Model Scouts | בתפקיד עצמה | תוכנית מציאות |
| 2012 | היופי שבפנים | The Beauty Inside | אלכס מספר 34 |  |
| 2012–2013 |  | H+: The Digital Series | ברינה שיהאן | 7 פרקים |
| 2014– | זרה | Outlander | קלייר ביצ'אם פרייזר / קלייר ביצ'אם רנדל | תפקיד ראשי |
| 2019 |  | The Dark Crystal: Age of Resistance | טוורה | מדבבת |
| 2019 |  | The Christmas Letter | אלי | מדבבת בסרט טלוויזיה |
פרסים ומועמדויות

| שנה | שם | פרס | קטגוריה | תוצאה |
| --- | --- | --- | --- | --- |
| 2015 | סדרת הטלוויזיה "זרה" | פרס "Anglophenia Fan Favorite" של BBC America | אשת השנה | זכייה |
| 2015 | סדרת הטלוויזיה "זרה" | פרס The Anglophile Channel | השחקנית הטובה ביותר בסדרת טלוויזיה | זכייה |
| 2015 | סדרת הטלוויזיה "זרה" | פרס סאטורן | השחקנית הטובה ביותר בטלוויזיה | זכייה |
| 2015 | סדרת הטלוויזיה "זרה" | פרסי הקולנוע והטלוויזיה האירים | השחקנית הטובה ביותר בתפקיד ראשי בדרמה | מועמדות |
| 2015 | סדרת הטלוויזיה "זרה" | פרסי הקולנוע והטלוויזיה האירים | פרס הכוכב העולה | מועמדות |
| 2015 | סדרת הטלוויזיה "זרה" | פרס אנטרטיינמנט ויקלי | השחקנית הטובה ביותר בסדרת דרמה | זכייה |
| 2016 | סדרת הטלוויזיה "זרה" | פרס בחירת הקהל | שחקנית הטלוויזיה הנבחרת במדע בדיוני / פנטזיה | זכייה |
| 2016 | סדרת הטלוויזיה "זרה" | פרסי גלובוס הזהב | השחקנית הטובה ביותר בסדרת דרמה | מועמדות |
| 2016 | סדרת הטלוויזיה "זרה" | פרסי Women's Image Network | שחקנית מצטיינת בסדרת דרמה | זכייה |
| 2016 | סדרת הטלוויזיה "זרה" | פרס סאטורן | השחקנית הטובה ביותר בטלוויזיה | זכייה |
| 2016 | סדרת הטלוויזיה "זרה" | פרסי הקולנוע והטלוויזיה האירים | השחקנית הטובה ביותר בתפקיד ראשי בדרמה | מועמדות |
| 2016 | סדרת הטלוויזיה "זרה" | פרסי The Anglophile Channel | השחקנית הטובה ביותר בסדרת טלוויזיה | זכייה |
| 2016 | סדרת הטלוויזיה "זרה" | פרס אנטרטיינמנט ויקלי | השחקנית הטובה ביותר בסדרת דרמה | זכייה |
| 2016 | סדרת הטלוויזיה "זרה" | פרס באפט"א הסקוטי | השחקנית הטובה ביותר בטלוויזיה | זכייה |
| 2016 | סדרת הטלוויזיה "זרה" | פרס בחירת מבקרי הטלוויזיה | השחקנית הטובה ביותר בסדרת דרמה | מועמדות |
| 2017 | סדרת הטלוויזיה "זרה" | פרס בחירת הקהל | שחקנית הטלוויזיה הנבחרת במדע בדיוני / פנטזיה | זכייה |
| 2017 | סדרת הטלוויזיה "זרה" | פרס גלובוס הזהב | השחקנית הטובה ביותר בסדרת דרמה | מועמדות |
| 2017 | סדרת הטלוויזיה "זרה" | פרסי אוסקר ויילד |  | זכייה |
| 2017 | סדרת הטלוויזיה "זרה" | פרסי Women's Image Network | שחקנית מצטיינת בסדרת דרמה | מועמדות |
| 2024 | סדרת הטלוויזיה "זרה" | פרס סאטורן | השחקנית הטובה ביותר בסדרת טלוויזיה | זכייה |
מטוסי על

| --- | --- |

 סוגה:  ילדים חינוכי הרפתקאות
 יוצרים:  גיל הון ג'אנג
 בימוי:  ג'ין יונג קים
 מדבבים בעברית:  בר סביר, מייה קדוש, נויה דאון, עדן גמליאל, שיר כהן, עידו רבי, יפתח אופיר, גיא רייפמן, עינת אזולאי, אפיק רוזן, אורי זלצמן, ספיר דרמון, יובל חופי, ברק ברויטמן, אמיר קריאף, עדי כהן, גיא גולדברג, רביב מדר, שחר קדוש, בר מיניאלי, מולי שולמן, דן גרינר, עברי שי, אדם זילברמן, אריאל קלטר, לורן סביר, דניאלה דאון, ערד רובינשטיין
 ארץ מקור:  קוריאה הדרומית הרפובליקה העממית של סין ארצות הברית
 שפות:  אנגלית (דובב לשפות נוספות)
 מספר עונות:  9
 מספר פרקים:  224
 הפקה
 חברת הפקה:  FunnyFlux Entertainment Qianqi Animation Little Airplane Productions
 הפצה:  Alpha Group Company (באסיה, כולל המזרח התיכון) CJ E&M (שאר העולם)
 אורך פרק:  12 דקות
 שידור
 רשת שידור:  EBS1 (בקוריאה הדרומית) סינדיקציה (בסין) יוניברסל קידס (בארצות הברית) נטפליקס (בשאר העולם)
 רשת שידור בישראל:  ערוץ הופ!
 תקופת שידור מקורית:  3 בדצמבר 2013 – הווה
 תקופת שידור בישראל:  2016 – הווה
 קישורים חיצוניים
 דף התוכנית ב-IMDb
מטוסי על (באנגלית: Super Wings) היא סדרת הנפשה ממוחשבת סינית-קוריאנית-אמריקאית לילדים שהופקה על ידי FunnyFlux Entertainment,‏ Qianqi Animation ו-Little Airplane Productions בדצמבר 2013. לסדרה שבע עונות והיא משודרת בישראל בערוץ הופ! בדיבוב לעברית החל משנת 2016.
עלילה

התוכנית מתרחשת בעולם בו כל הרכבים בעלי עיניים ופה ויכולים לתקשר ביניהם ועם בני אדם. עלילת הפרקים מתחילה בשדה תעופה באוקיינוס השקט בו חיים מטוסים וכלי רכב נוספים. הדמויות האנושיות שבסדרה הם ג'ימבו, סקיי וסטורם. אחד המטוסים באי הוא מטוס סילון קטן ומהיר בשם ג'ט (Jett) שבכל פרק צריך למסור חבילה לילדים ממדינות בכל רחבי כדור הארץ ולפתור בעיות שמתרחשות בדרך בעזרתם של יתר מטוסי העל. לפני כל יציאה למשימה, אומרים ג'ימבו וסקיי לג'ט מספר מילים בשפת המקום אליו הוא עומד לטוס, ובאמצעות כך נחשפים הילדים לתרבויות ושפות זרות שאינם מכירים.
עונות הסדרה

| מספר עונה | מספר עונה | מידע |
| --- | --- | --- |
|  | 1 | העונה הראשונה של הסדרה בה מציגים לנו את הדמויות הקלאסיות כגון: ג'ט, דיזי, דוני, ג'רום, פול, אלברט האגדי, בלו, מירה. העונה הזו ג'ימבו הוא מנהל את מטה התעופה של מטוסי העל. |
|  | 2 | בעונה הזו אנו מקבלים כמה שדרוגים כמו מטוסי על חדשים (כגון: אסטרה, צ'ייס, טוד, פליפ). בעונה הזו ג'ימבו בחופשה מסביב לעולם וניתן לראות אותו ברוב הפרקים. סקיי האחיינית שלו מחליפה אותו ומשתמשת בהולוגרמות. נוכל לראות את מטוסי העל שלנו מקבלים רובוטים. |
|  | צוותי משימה 3 | בעונה הזאת יוצאים המון מטוסים מהקאסט הראשי כמו ג'רום, אלברט האגדי, בלו, צ'ייס, טוד ופליפ. דיזי, דוני, פול, אסטרה ומירה מקבלים צוותים משלהם. ג'ימבו חוזר אבל לא לתפקיד הישן שלו. |
|  | כוח טורבו 4 | בעונה הזאת גם מירה חדלה להיות חלק מהצוות הראשי ומטה התעופה עולה לשמיים. בעונה הזאת מטוסי העל מקבלים כוחות טורבו חדשים. יש גם מטוסי על חדשים כגון קריסטל ובאקי. בעונה הזאת ילד בשם סטורם מצטרף למטה התעופה יחד עם סקיי. |
|  | גורי על 5 | בעונה הזאת הצוות הראשי (ג'ט, דיזי, דוני, פול, אסטרה) מקבלים גורי על שדומים להם. קריסטל ובאקי יוצאים מהצוות הראשי. גורי העל מביאים להם כוחות חדשים כמו: כוח מים, כוח ברזל וכו'. יש 2 מטוסי על חדשים והם סאני ולאו שגם הם מקבלים גורי על. מצטרף נבל חדש בשם גולדן בוי אשר מחבל במשימות של מטוסי העל. |
|  | שומרי העולם 6 | בעונה הזאת מטוסי על לא רק שולחים משלוחים אלא שומרי העולם כולו. סאני ולאו יוצאים מהצוות הראשי. החבילות הופכות לכדורים שמעניקים כוחות. יש 3 מטוסי על חדשים: ליים, טינו וטוני. גולדן בוי מקבל חבר בשם גולדן ווילס. |
|  | גורי על יוצאים להרפתקה 7 | ליים וטוני עוזבים את הצוות הראשי ושני מטוסי על חדשים שקוראים להם אלי ושיין מצטרפים ומקבלים גור על משלהם יחד עם גולדן בוי וג'רום שחזר להופיע. גורי העל יוצאים לטיול מסביב לעולם |
|  | גיבורים חשמליים 8 | אלי, שיין (ואולי גם פול, דוני, אסטרה, טינו, ג'רום וגורי העל) יוצאים מהצוות הראשי. ודיזי הופכת להיות השותפה של ג'ט לטיסה ומצטרפים כמה מטוסי על חדשים. גולדן בוי מקבל מטוסת על חדשה עם כוח קסם. מטה התעופה עולה לחלל הופך לתחנת חלל ומצויד בחיישנים המסוגלים לזהות מתי ילד או ילדה זקוק/ה לעזרה. גולדן בוי נכנס לצוות מטוסי העל |
|  | מטוסי על הסרט [בקרוב] | ג'ט צריך להילחם בנבל החדש בילי וולי ביחד עם מטוסי על [דיזי דוני ג'רום פול מירה אסטרה  ועוד] ויקבל עזרה מבחורה בשם פיי |
שידור

| מספר עונה | מספר עונה | מספר פרקים | תקופת שידור קוריאה> שידור ראשון קוריאה | תקופת שידור קוריאה> שידור אחרון קוריאה |
| --- | --- | --- | --- | --- |
|  | 1 | 52 | 3 בדצמבר 2013 | 2 בינואר 2016 |
|  | 2 | 52 | 24 במרץ 2017 | 18 במאי 2017 |
|  | 3 | 40 | 1 בספטמבר 2017 | 30 ביוני 2018 |
|  | 4 | 40 | 10 בפברואר 2019 | 31 בדצמבר 2019 |
|  | 5 | 40 | 5 בנובמבר 2020 | יולי 2021 |
|  | 6 | 40 | 8 בנובמבר 2021 | יולי 2022 |
|  | 7 | 40 | 1 בנובמבר 2022 | יולי 2023 |
|  | 8 | יפורסם בהמשך | יפורסם בהמשך | יפורסם בהמשך |
צוות ראשי

| # | עונה | צוות ראשי |
| --- | --- | --- |
|  | 1 | ג'ט, דיזי, ג'רום, דוני, פול, אלברט האגדי, בלו, מירה |
|  | 2 | ג'ט, דיזי, דוני, ג'רום, פול, אלברט האגדי, בלו, מירה, אסטרה, צ'ייס, טוד, פליפ |
|  | 3 | ג'ט, דיזי, דוני, פול, אסטרה, מירה, צוותי ההצלה |
|  | 4 | ג'ט, דיזי, דוני, פול, אסטרה, מירה, קריסטל, באקי |
|  | 5 | ג'ט, דיזי, דוני, פול, אסטרה, סאני, ליאו, גורי על |
|  | 6 | ג'ט, דיזי, דוני, פול, אסטרה, ליים, טינו, טוני |
|  |  7  | ג'ט, דיזי, דוני, ג'רום, פול, אסטרה, אלי, שיין, טינו, גורי על |
|  |  | ג'ט, דיזי, דוני, ג'רום, פול, אסטרה, מירה [אולי גם בלו אלברט האגדי וצוותי הצלה] |
תומאס מרשל

תומאס ריילי מרשל (באנגלית: Thomas Riley Marshall;‏ 14 במרץ 1854 –  1 ביוני 1925) היה פוליטיקאי אמריקאי, שכיהן כסגן נשיא ארצות הברית ה-28 בשנים 1913–1921 תחת הנשיא וודרו וילסון. כעורך דין בולט באינדיאנה, הוא היה חבר פעיל ונודע במפלגה הדמוקרטית שנשא נאומי בחירות בכל רחבי המדינה למען מועמדים אחרים וכמי שארגן את העצרות של המפלגה, פעילות שסייעה לו מאוחר יותר להיבחר כמושל אינדיאנה ה-27. כמושל, הוא ניסה ליישם שינויים בחוקת אינדיאנה שהתבססו על סדר היום הפרוגרסיבי, אך מאמציו אלו היו שנויים במחלוקת ונבלמו על ידי בית המשפט העליון של המדינה.
הפופולריות של מרשל כמושל אינדיאנה, ומעמדה של המדינה כמדינה מתנדנדת, סייעו לו להבטיח את מועמדותו לסגנות הנשיא מטעם המפלגה הדמוקרטית כשותפו למרוץ של וילסון ולנצח בבחירות של 1912. קרע אידאולוגי שהתפתח בין שני האישים במהלך תקופת כהונתם הראשונה, הוביל את וילסון להגביל את השפעתו של מרשל בממשל. הסתייגותו של וילסון מחוש ההומור של מרשל גרמה לו להעביר את לשכתו של מרשל אל מחוץ לבית הלבן, וכך לבודד אותו עוד יותר. מרשל היה מטרה לניסיון התנקשות ב-1915 על תמיכתו במעורבות במלחמת העולם הראשונה. במהלך תקופת כהונתו השנייה של מרשל הוא נשא נאומים להעלאת המוראל ברחבי ארצות הברית בתקופת המלחמה, והיה סגן הנשיא הראשון שניהל את ישיבות הקבינט כאשר וילסון היה באירופה במהלך שיחות השלום. כשהיה נשיא הסנאט של ארצות הברית, הכניס מספר קטן של סנאטורים מתנגדי המלחמה את הבית למבוי סתום כשסירבו לסיים את הדיון. כדי לאפשר לחקיקה חשובה של תקופת המלחמה לעבור, גרם מרשל לסנאט לאמץ את הכלל הפרוצדורלי הראשון שלו שאפשר לסיים פיליבסטרים בהצבעה ברוב של שני-שלישים, כלל שווריאציה שלו קיימת עד היום.
תקופת כהונתו של מרשל כסגן הנשיא זכורה בעיקר בשל משבר מנהיגות שנוצר בעקבות השבץ המוחי שהגביל את הנשיא וילסון באוקטובר 1919. בשל סלידתם האישית ממרשל, שאפו יועציו של וילסון ורעייתו אדית להסתיר ממנו את המידע על מצבו של הנשיא כדי למנוע ממנו לקחת על עצמו את סמכויות הנשיא. רבים, כולל חברי הקבינט ומנהיגי הקונגרס, דחקו במרשל להיות הנשיא בפועל, אך הוא סירב לקבל בעל כורחו את סמכויותיו של וילסון, זאת כדי לא לקבוע תקדים לכך. ללא מנהיגות חזקה בראש הרשות המבצעת, גרמו יריבי הממשל לכישלון האשרור של הסכם חבר הלאומים, ולמעשה השיבו את ארצות הברית למדיניות החוץ הבדלנית. מרשל סיים את כהונתו כסגן הנשיא הראשון מאז דניאל טומפקינס, כמעט מאה שנה קודם לכן, שכיהן בתפקיד שתי תקופות כהונה מלאות, וכסגן הנשיא הראשון מאז בחירתו של ג'ון קלהון, שנבחר לתקופת כהונה שנייה.
מרשל נודע בשל שנינותו וחוש ההומור שלו. אחת מהבדיחות שעליהם הוא נהג לחזור עוררה צחוק בקרב עמיתיו לסנאט במהלך דיון במליאת הבית. בתגובה לרשימת הצרכים של האומה שהוצגה על ידי הסנאטור ג'וזף בריסטו, התלוצץ מרשל ואמר, "מה שהארץ הזאת צריכה הוא סיגר טוב בשווי של חמישה סנטים". לאחר תום כהונתו כסגן הנשיא, פתח מרשל משרד עורכי דין באינדיאנפוליס, וכתב כמה ספרי משפטים ואת ספר זכרונותיו. הוא המשיך לנסוע ולנאום בציבור. תומאס מרשל נפטר ב-1925 כתוצאה מהתקף לב כאשר היה בדרכו לוושינגטון.
ראשית חייו > רקע משפחתי

סבו של תומאס מרשל מצד אביו, ריילי מרשל, היגר לאינדיאנה ב-1817 והתיישב בחווה בשטח שמהווה היום את מחוז ויטלי. הוא התעשר כאשר מאגר בינוני של נפט וגז טבעי התגלה בשטח חוותו. כאשר הוא מכר את הנכס ב-1827 הוא הפיק רווחים של 25,000 דולר. סכום זה אפשר לו לרכוש אחוזה צנועה ולבלות את שארית חייו כחבר פעיל במפלגה הדמוקרטית של אינדיאנה, ולכהן כחבר הסנאט של המדינה, כיושב ראש המפלגה, וכתורם בולט לקופתה. בזכות עושרו עלה גם בידו לשלוח את בנו היחיד, דניאל, לבית ספר לרפואה.
אימו של תומאס מרשל, מרתה פטרסון, התייתמה בגיל 13 כאשר חיה באוהיו, ועברה לאינדיאנה כדי לחיות עם אחותה בשכנות לבית משפחת מרשל. מרתה נודעה בשל חוש ההומור שלה, וממנה ירש אותו בנה. מרתה ודניאל מרשל  הכירו ב-1848 ונישאו.
תומאס ריילי מרשל נולד במנצ'סטר הצפונית שבאינדיאנה. שנתיים אחריו נולדה לו אחות, אך היא נפטרה בינקותה. מרתה פיתחה שחפת, ובן זוגה דניאל האמין שהמחלה הייתה הסיבה לבריאותה הלקויה של התינוקת שנפטרה. כאשר היה תומאס מרשל ילד צעיר, העתיקה המשפחה את מקום מגוריה מספר פעמים בחיפוש אחר אקלים טוב למען בריאותה של אם המשפחה. בתחילה הם עברו לקווינסי, אילינוי ב-1857. בתקופה שהם התגוררו שם, לקח דניאל מרשל, שהיה תומך באיחוד ואיש המפלגה הדמוקרטית, את בנו בן הארבע, תומאס, לצפות בעימות בין לינקולן לבין דאגלס בפריפורט, אילינוי, שהתקיים ב-1858. לימים נזכר מרשל שבמהלך העצרת הוא ישב לסירוגין על ברכיהם של סטיבן דאגלס ואברהם לינקולן כאשר השני נשא את נאומו. אירוע זה היה אחד הזיכרונות המוקדמים ביותר שלו.
ב-1859 עברה המשפחה לאוסווטומי, קנזס, אך האלימות באזור הספר גרמה להם לעבור ב-1860 למיזורי. בסופו של דבר, עלה בידו של דניאל מרשל לרפא את רעייתו ממחלתה. ערב פרוץ מלחמת האזרחים האמריקאית, פשתה האלימות במיזורי במהלך אירועי קנזס המדממת. באוקטובר 1860 דרשו כמה אנשים בהובלתו של דאף גרין שדניאל מרשל ייתן סיוע רפואי לאנשי סיעת תומכי העבדות, אך הוא סירב והאנשים עזבו. כאשר הזהירו השכנים שגרין מתכנתן לשוב ולרצוח אותם, ארזה המשפחה את חפציה במהירות ונמלטה באוניית קיטור לאילינוי. הם נשארו באילינוי לזמן קצר בלבד, ולאחר מכן עברו לאינדיאנה, שהייתה אף רחוקה יותר מאזור הגבול.